Det har været en travl aften og nat for beredskabet i Mariagerfjord Kommune, efter at en kommunal afbrænding gik galt mandag eftermiddag. Hele natten har brandvagter overvåget området. De har patruljeret i specialkøretøjer og med termiske kameraer for at holde øje med, om ilden blussede op igen. Det fortæller Caspar Weisberg, indsatsleder i Mariagerfjord kommune. I dag, tirsdag, står den på oprydning i området. Der ligger mange brandslanger rundt i området, som skal fjernes ved håndkraft, da man ikke kan køre i området. Branden opstod mandag eftermiddag, da medarbejdere fra Mariagerfjord Kommune lavede en afbrænding, der løb løbsk. Det afbrændte område ligger lige nord for sommerhusområdet Øster Hurup, men sommerhusområdet har ikke været i fare.

Referat:
Brandvagter har natten igennem overvåget naturreservatet Tofte Skov, efter at godt 20 hektar i går blev brændt af.